Document ID: /roh_data/filtered/fineweb-2-filterrobots_roh.jsonl.gz/48248

La Svizra na vegn probablamain betg a cuntanscher sia finamira da clima da quest onn. Quai scriva l’Uffizi federal d’ambient BAFU. Atgnamain stuessan ils gas cun effect da serra ir enavos per 20%, cumpareglià cun il 1990.
Tendenza dals ultims onns
Il BAFU sa basa cun sia prognosa sin la tendenza dals ultims onns – concret sin las cifras dal 2018. Las emissiuns da gas cun effect da serra eran lura var 14% pli bassas ch’il 1990. La gronda part da la reducziun da lez temp saja d’attribuir a l’enviern miaivel. Perquai hajan las chasadas stgaudà damain. Tar il traffic percunter sajan las emissiuns restadas tuttina, uschia il BAFU.